สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 4 พ.ค.60
5 พ.ค. 2560

ดัชนีดาวโจนส์ตลาดหุ้นนิวยอร์กปิดขยับลง เมื่อคืนนี้ (4 พ.ค.) หลังจากสภาผู้แทนราษฎรสหรัฐมีมติอนุมัติร่างกฎหมายประกันสุขภาพฉบับใหม่ด้วยคะแนนเสียงที่ฉิวเฉียดเมื่อวานนี้ ขณะที่มีการคาดการณ์ว่า โอกาสที่ร่างกฎหมายฉบับนี้จะผ่านความเห็นชอบจากวุฒิสภานั้น มีน้อยมาก นอกจากนี้ ภาวะการซื้อขายในตลาดหุ้นนิวยอร์กยังได้รับแรงกดดันจากการร่วงลงของหุ้นกลุ่มพลังงาน หลังจากราคาน้ำมันดิบทรุดฮวบลงเกือบ 5%
ดัชนีเฉลี่ยอุตสาหกรรมดาวโจนส์ปิดที่ 20,951.47 จุด ลดลง 6.43 จุด หรือ -0.03% ดัชนี NASDAQ ปิดที่ 6,075.34 จุด เพิ่มขึ้น 2.79 จุด หรือ +0.05% และดัชนี S&amp;P500 ปิดที่ 2,389.52 จุด เพิ่มขึ้น 1.39 จุด หรือ +0.06%
 
ตลาดหุ้นยุโรปปิดพุ่งขึ้น เมื่อคืนนี้ (4 พ.ค.) ขานรับผลประกอบการที่แข็งแกร่งของบริษัทจดทะเบียน ซึ่งรวมถึงรอยัล ดัทช์ เชลล์ นอกจากนี้ ตลาดยังได้รับแรงหนุนจากรายงานที่ว่าดัชนีผู้จัดการฝ่ายจัดซื้อ (PMI) รวมภาคการผลิตและภาคบริการของยูโรโซน มีการขยายตัวอย่างแข็งแกร่งในเดือนเม.ย. ขณะที่เดียวกันนักลงทุนจับตาผลการเลือกตั้งประธานาธิบดีฝรั่งเศสในวันอาทิตย์นี้อย่างใกล้ชิด
ดัชนี Stoxx Europe 600 เพิ่มขึ้น 0.7% ปิดที่ 391.98 จุด ซึ่งเป็นระดับสูงสุดนับตั้งแต่เดือนส.ค. 2558
ดัชนี DAX ตลาดหุ้นเยอรมันปิดวันทำการล่าสุดที่ 12,647.78 จุด เพิ่มขึ้น 119.94 จุด, +0.96% ดัชนี CAC-40 ตลาดหุ้นฝรั่งเศสปิดวันทำการล่าสุดที่ 5,372.42 จุด เพิ่มขึ้น 71.42 จุด, +1.35% ดัชนี FTSE 100 ตลาดหุ้นลอนดอนปิดวันทำการล่าสุดที่ 7,248.10 จุด เพิ่มขึ้น 13.57 จุด, +0.19%
 
ตลาดหุ้นลอนดอนปิดในแดนบวก เมื่อคืนนี้ (4 พ.ค.) ด้วยปัจจัยบวกจากรายงานผลประกอบการของธนาคารเอชเอสบีซี ซึ่งหนุนหุ้นธนาคารพุ่งขึ้นอย่างแข็งแกร่ง นอกจากนี้ตลาดหุ้นลอนดอนยังได้แรงหนุนจากข้อมูลดัชนีผู้จัดการฝ่ายจัดซื้อ (PMI) ภาคบริการของอังกฤษ ซึ่งพุ่งขึ้นแตะระดับสูงสุดในรอบ 4 เดือนในเดือนเม.ย.
ดัชนี FTSE 100  เพิ่มขึ้น 13.57 จุด หรือ +0.19% ปิดที่ 7,248.10 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง อย่างหนักเมื่อคืนนี้ (4 พ.ค.) เนื่องจากความวิตกกังวลเกี่ยวกับภาวะอุปทานน้ำมันที่สูงขึ้น หลังจากสหรัฐเปิดเผยสต็อกน้ำมันดิบที่ลดลงน้อยกว่าตัวเลขคาดการณ์ และลิเบียผลิตน้ำมันเพิ่มขึ้น
สัญญาน้ำมันดิบ WTI ส่งมอบเดือนมิ.ย. ร่วงลง 2.30 ดอลลาร์ หรือ 4.8% ปิดที่ 45.52 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ดิ่งลง 2.41 ดอลลาร์ หรือ 4.8% ปิดที่ 48.38 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (4 พ.ค.) หลังจากสภาทองคำโลก (WGC) รายงานว่า ความต้องการทองคำทั่วโลก ปรับตัวลดลงในไตรมาสแรกปีนี้ นอกจากนี้ ความวิตกกังวลเกี่ยวกับปัจจัยการเมืองในยุโรปที่เริ่มลดน้อยลงนั้น ยังส่งผลให้นักลงทุนลดการถือครองทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนมิ.ย. ร่วงลง 19.90 ดอลลาร์ หรือ 1.6% ปิดที่ระดับ 1,228.60 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 24.3 เซนต์ หรือ 1.5% ปิดที่ 16.303 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 3.3 ดอลลาร์ หรือ 0.4% ปิดที่ 907.70 ดอลลาร์/ออนซ์
สัญญาพัลลาเดียมส่งมอบเดือนมิ.ย.เพิ่มขึ้น 1.35 ดอลลาร์ หรือ 0.2% ปิดที่ 800.65 ดอลลาร์/ออนซ์
 
ค่าเงินสกุลยูโรพุ่งขึ้นเมื่อเทียบกับดอลลาร์สหรัฐ ในการซื้อขายที่ตลาดนิวยอร์กเมื่อคืนนี้ (4 พ.ค.) ด้วยแรงหนุนจากผลสำรวจที่พบว่า ชาวฝรั่งเศสส่วนใหญ่มีความพึงพอใจในวิสัยทัศน์ของนายเอมมานูเอล มาครอง ผู้สมัครชิงตำแหน่งประธานาธิบดีฝรั่งเศสและอดีตรัฐมนตรีเศรษฐกิจ มากกว่านางมารีน เลอเปน ผู้สมัครจากพรรค National Front (FN) ในศึกดีเบตรอบสุดท้ายก่อนการเลือกตั้งประธานาธิบดีในวันอาทิตย์นี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0978 ดอลลาร์ จากระดับ 1.0897 ดอลลาร์ ในขณะที่ปอนด์แข็งค่าขึ้นแตะ 1.2916 ดอลลาร์ จากระดับ 1.2883 ดอลลาร์ และดอลลาร์ออสเตรเลียอ่อนค่าลงที่ระดับ 0.7399 ดอลลาร์ จากระดับ 0.7440 ดอลลาร์
ดอลลาร์สหรัฐอ่อนค่าลงเมื่อเทียบกับเยน ที่ระดับ 112.42 เยน จากระดับ 112.64 เยน และอ่อนค่าลงเมื่อเทียบกับฟรังก์สวิส ที่ระดับ 0.9873 ฟรังก์สวิส จากระดับ 0.9938 ฟรังก์สวิส
*ตลาดหุ้นญี่ปุ่นปิดทำการวันที่ 4 พ.ค.เนื่องในวันสีเขียว